നിപ പ്രതിരോധം പഴുതടച്ച ജാഗ്രത ചാത്തമംഗലം: ചാത്തമംഗലം ഗ്രാമപഞ്ചായത്തിലെ പാഴൂരില് നിപ ബാധിതനായി പന്ത്രണ്ടുകാരന് മരിച്ച സാഹചര്യത്തില് പ്രതിരോധ നടപടികള് ഊര്ജിതപ്പെടുത്തിയതിനൊപ്പം പഴുതുകളടച്ചുള്ള ജാഗ്രതയും ഉറപ്പാക്കുന്നുണ്ടെന്ന് പി.ടി.എ റഹീം എം.എല്.എ പറഞ്ഞു. ചാത്തമംഗലം ഗ്രാമപഞ്ചായത്ത് ഓഫീസില് വിളിച്ചുചേര്ത്ത ജനപ്രതിനിധികളുടെയും ഉദ്യോഗസ്ഥരുടെയും യോഗത്തിനു ശേഷം മാദ്ധ്യമപ്രവര്ത്തകരുമായി സംസാരിക്കുകയായിരുന്നു അദ്ദേഹം. പാഴൂര് പ്രദേശത്തോട് ചേര്ന്നുള്ള മൂന്ന് കിലോമീറ്റര് ചുറ്റളവില് കര്ശന നിയന്ത്രണങ്ങള് ഏര്പ്പെടുത്തിയിട്ടുണ്ട്. പ്രദേശത്തുള്ളവരെ പുറത്തേക്ക് പോകുന്നതിനോ, ഇതര ഭാഗങ്ങളില് നിന്ന് ആളുകളെ ഈ ഭാഗത്തേക്ക് പ്രവേശിക്കുന്നതിനോ അനുവദിക്കില്ല. അവശ്യസാധനങ്ങളുടെ വില്പന മാത്രമുണ്ടാവും. ഇത്തരം കടകള് രാവിലെ 7 മുതല് ഉച്ചയ്ക്ക് 2 മണി വരെ പ്രവര്ത്തിക്കും. അത്യാവശ്യ സാധനങ്ങള് ആര്.ആര്.ടി മാര് മുഖേന ലഭ്യമാക്കും. നിത്യോപയോഗ സാധനങ്ങള് കടകളില് എത്തിച്ചു കൊടുക്കുന്നതിനുള്ള വാഹനങ്ങള്ക്ക് മാത്രമേ ഓടാന് അനുമതിയുള്ളൂ. പാഴൂരിന് മൂന്ന് കിലോമീറ്റര് ചുറ്റളവിലുള്ള താമസക്കാര്ക്ക് ചികിത്സയ്ക്കെന്ന പോലെ പരീക്ഷ, ഗള്ഫ് യാത്ര തുടങ്ങിയ ആവശ്യങ്ങള്ക്കു മാത്രം ഇറങ്ങാം. അവശ്യ സര്വിസ് ജീവനക്കാര്, പഞ്ചായത്ത്, വില്ലേജ് ഓഫീസ് ജീവനക്കാര് എന്നിവര്ക്കും ഇളവ് ബാധകമാണ്. വ്യാജവാര്ത്തകള് പ്രചരിപ്പിക്കുന്നവര്ക്കെതിരെ കര്ശന നടപടിയുണ്ടാവും. വവ്വാലുകളെ ആവാസസ്ഥലത്തെത്തി നശിപ്പിക്കുന്നതിനുള്ള പ്രവണത തടയുന്നതിന് തീരുമാനിച്ചതായും എം.എല്.എ പറഞ്ഞു. യോഗത്തില് പഞ്ചായത്ത് പ്രസിഡന്റ് ഓളിക്കല് ഗഫൂര് അദ്ധ്യക്ഷനായിരുന്നു. ബ്ലോക്ക് പഞ്ചായത്ത് പ്രസിഡന്റ് ബാബു നെല്ലൂളി, ഗ്രാമപഞ്ചായത്ത് വൈസ് പ്രസിഡന്റ് എം.സുഷമ, സ്റ്റാന്ഡിംഗ് കമ്മിറ്റി ചെയര്മാന്മാരായ വി.പി.എ സിദ്ദിഖ്, റീന മാണ്ടിക്കാവില്, എം.പി പുഷ്പ, മാവൂര്, കുന്ദമംഗലം പൊലീസ് സ്റ്റേഷന് സബ് ഇന്സ്പെക്ടര്മാര്, പൂളക്കോട്, ചാത്തമംഗലം വില്ലേജ് ഓഫീസര്മാര്, മെഡിക്കല് ഓഫീസര്, ആരോഗ്യ പ്രവര്ത്തകര്, വെറ്ററിനറി ഡോക്ടര് തുടങ്ങിയവരും സംബന്ധിച്ചു.